Finago Tower

Finago Tower (aikaisemmin Accountor Tower, Fortumin pääkonttori ja Nesteen torni, leikkisästi myös ”Raaden hammas”) on vuonna 1976 valmistunut toimistokäytössä oleva tornitalo Espoon Keilaniemessä Keilalahden rannalla. Se oli 83,6 metrin korkuisena Suomen korkein tornitalo vuoteen 2006, jolloin Helsingin Vuosaareen rakennettu Cirrus-asuintalo ohitti sen korkeuden,Keilaniemen Raaden hammas saa parvekkeet ja lasiverhon Metro 20.11.2014. Viitattu 5.12.2014. ja Suomen korkein toimistotalo vuoteen 2025 asti, jolloin sen ohitti Kalasataman Horisontti.

Talo rakennettiin alkujaan valtionyhtiö Neste Oy:n pääkonttoriksi ja se tunnettiin nimellä Nesteen torni. Myöhemmin se oli vuoteen 2018 Nesteen seuraajayhtiön Fortumin pääkonttorina. Nykyään rakennuksessa on Finago-yhtiön pääkonttori, minkä mukaan se on saanut nykyisen englanninkielisen nimensä Finago Tower.

Rakennuksen on suunnitellut arkkitehtitoimisto Castrén–Jauhiainen–Nuuttila.

 Rakennustietoja 
Tornissa on 20 maanpäällistä ja kaksi maanalaista kerrosta, ja sen korkeus on 83,6 metriä. Rakennuksen kerrospinta-ala on 25 444 neliömetriä.Hannes Halttunen ja Annina Stadius 2013. Espoon tornit

Julkisivumateriaali on Sipoon valkoista kalkkikiveä ja ikkunalasit ovat sinisävyiset. Tornin poikkileikkaus on suorakaiteen muotoinen, minkä lisäksi molemmissa päissä on päämassasta ulkonevat osat. Toimistokerrokset ovat pääosin avokonttoritilaa, rakennuksessa on työtilaa yli 1 000 henkilölle. Tornin jalustaosassa on muun muassa henkilöstöruokala ja henkilöstön liikuntatiloja.

Tornin vieressä on vuonna 1994 valmistunut kolmikerroksinen lisärakennus, Keilalampi. Se on teräsrunkoinen ja siinä on kartionmuotoinen lasikatto. Keilalammen suunnittelija on Castrén–Jauhiainen–Nuuttilan seuraaja arkkitehtitoimisto CJN.

Historia
Rakentaminen
Talon rakentaminen alkoi vuonna 1974 ja harjakorkeuteen päästiin seuraavana vuonna. Rakennus valmistui vuonna 1976 ja otettiin käyttöön 7. lokakuuta.

Nesteen tornia kutsuttiin myös leikkisästi ”Raaden hampaaksi” Nesteen silloisen pääjohtajan, vuorineuvos Uolevi Raaden mukaan. Raade valvoi pääkonttorin suunnittelua tarkasti aina sisustuksen yksityiskohtia myöten. Hän myös halusi, että ylimmässä kerroksessa sijaitsevista yhtiön johdon tiloista olisi näköala sekä Naantalin öljynjalostamoon lännessä että Porvoon öljynjalostamoon idässä. Rakennuksesta ei kuitenkaan pysty näkemään Naantaliin.Pasilan aseman ja Espoon kaupungintalon arkkitehti: Purkaminen surullista, mutta ymmärrettävää Yle 4.2.2016. Viitattu 22.6.2016.

Vuonna 1994 Neste laajensi pääkonttoriaan rakennuttamalla tornitalon viereen matalan laajennusosan, ”Keilalammen” toimistorakennuksen, jonka nimeksi annettiin Valovirta.

 Myöhempi omistus ja käyttö 
Nesteen ja Imatran Voima Oy:n fuusion myötä rakennus siirtyi vuonna 1998 uuden energiayhtiön Fortum Oyj:n haltuun, ja Fortumista myöhemmin irtautunut Neste Oil rakennutti uuden pääkonttorin entisen lähistölle.

Vapunaattona 2014 Fortum julkisti suunnitelmansa saneerata torni asuinrakennukseksi. Alakerroksiin olisi tullut liiketiloja, kun taas Keilalampi jäisi toimistotiloiksi. Fortumin mukaan tornitalo oli tullut peruskorjausikään. Yhtiö katsoi, että nykyaikaisten muunneltavien toimistotilojen sijoittaminen rakennukseen ei ollut mahdollista. Fortumin Eläkesäätiö omisti tornin ja Keilalammen rakennukset, ja alueen neljä tonttia olivat Fortumin.

Fortum ja Fortumin Eläkesäätiö myivät rakennuksen lokakuussa 2017 Regenero Oy:lle, joka on YIT:n ja HGR Property Partnersin yhteisyritys. Fortumin pääkonttori siirtyi vuodenvaihteessa 2017–2018 lähellä sijaitsevaan entiseen Nokian toimitaloon, jossa sijaitsevat lisäksi Tiedon ja Microsoftin toimitilat. 

Vuonna 2018 talon kehittämissuunnitelmasta luovuttiin. Talous- ja henkilöstöhallinnon ohjelmistoratkaisuja sekä ulkoistuspalveluja tarjoava Accountor muutti toimistotiloihin vuoden 2019 lopulla. Samalla tornin nimeksi tuli Accountor Tower.https://www.accountorenterprise.fi/2018/08/27/accountor-enterprise-on-muuttanut-keilaniemeen/  Marraskuussa 2025 nimeksi vaihtui Finago Tower,Espoon tunnettu maamerkki sai uuden nimen: Accountor Tower on nyt Finago Tower STT 19.11.2025. Viitattu 16.2.2026. sillä Accountor Software muutti nimensä Finagoksi. 

Keväällä 2020 Hewlett Packard Enterprise siirsi Suomen pääkonttorinsa rakennukseen.

 Lähteet 

 Aiheesta muualla 

Fortumin pääkonttori arkkitehtitoimisto CJN:n sivuilla

Luokka:Espoon liikerakennukset
Luokka:Espoon tornitalot
Luokka:Fortum
Luokka:Otaniemi
Luokka:Espoon toimistorakennukset